b'\n_START_ARTICLE_\nMax Raabe\n_START_PARAGRAPH_\nMax Raabe (alk. Matthias Otto, s. 12. joulukuuta 1962, L\xc3\xbcnen, Saksan liittotasavalta) on saksalainen laulaja, joka tunnetaan erityisesti 1920- ja 1930-lukujen musiikkia uudelleen tulkitsevan Palast-orkesterin perustajana ja johtajana. Raaben deadpan-tyyliselle esiintymiselle on tunnusomaista v\xc3\xa4h\xc3\xa4eleisyys, niukkailmeisyys ja ironia._NEWLINE_Raabe kiinnostui 1920- ja 1930-lukujen saksalaisen tanssi- ja elokuvamusiikin tyylist\xc3\xa4 n\xc3\xa4hty\xc3\xa4\xc3\xa4n vanhoja elokuvia ja kuunneltuaan vanhempiensa levykokoelmaa. H\xc3\xa4n opiskeli musiikkia Berliinin taideyliopistossa, erikoisalanaan ooppera. Raaben laulu\xc3\xa4\xc3\xa4niala oopperassa on baritoni. H\xc3\xa4n perusti Palast-orkesterin 11 opiskelijatoverinsa kanssa 1986. Uudelleenlevytysten lis\xc3\xa4ksi Raabe kirjoittaa my\xc3\xb6s omia iskelmi\xc3\xa4 ja elokuvamusiikkia. Raaben kirjoittama iskelm\xc3\xa4 "Kein Schwein ruft mich an" nousi Palast-orkesterin menestyslevytykseksi 1992.'